นายกรัฐมนตรี ประชุมศูนย์โควิด -19 ทำเนียบรัฐบาล ไม่มีการหารือใช้ พ.ร.ก.ฉุกเฉิน คุมสถานการณ์เพิ่ม
นายกรัฐมนตรี ประชุมศูนย์โควิด -19 ทำเนียบรัฐบาล ไม่มีการหารือใช้ พ.ร.ก.ฉุกเฉิน คุมสถานการณ์เพิ่มพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่ตึกสันติไมตรี ทำเนียบรัฐบาล โดยมีคณะรัฐมนตรีและหน่วยงานที่เกี่ยวข้องร่วมประชุมอย่างพร้อมเพรียง ภายหลังการประชุม นายเทวัญ ลิปตพัลลภ รัฐมนตรีประจำสำนักนายกรัฐมนตรี นางสาวรื่นฤดี สุวรรณมงคล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. นายพูนพงษ์ นัยนาภากรณ์ รองอธิบดีกรมพัฒนาธุรกิจการค้ากระทรวงพาณิชย์ และนายปกรณ์ นิลประพันธ์ เลขาธิการสำนักงานคณะกรรมการกฤษฎีกา ร่วมกันแถลงข่าวรัฐมนตรีประจำสำนักนายกรัฐมนตรี เปิดเผยผลประชุมว่า ที่ประชุม เน้นย้ำ 6 มาตรการของรัฐบาลที่ออกไป โดยเฉพาะมาตรการ การคัดกรองบุคคลที่เดินทางเข้าประเทศไทย รวมถึงเรื่องการกระจายหน้ากากอนามัย โดยที่ประชุมยังไม่ได้มีการพูดคุยถึงการใช้ พ.ร.ก.ฉุกเฉินเพื่อมาดูแล สถานการณ์ในขณะนี้ ทั้งนี้การประชุมคณะรัฐมนตรีพรุ่งนี้จะมีการพิจารณามาตรการช่วยเหลือเยียวยา ลูกจ้างที่ได้รับผลกระทบจากการปิดกิจการในช่วงเวลานี้ โดยมีมติให้บริษัทจำกัด บริษัทมหาชน ที่จดทะเบียนทางการค้ากับพัฒนาธุรกิจการค้า ในกระทรวงพาณิชย์สามารถแจ้งเพื่อขอเลื่อนการประชุมกรรมการ ผู้ถือหุ้น ประจำปี จากเดิมที่กฎหมายกำหนดไว้ต้องดำเนินการให้แล้วเสร็จภายใน 30 เมษายนนี้ของทุกปี โดยทางกระทรวงพาณิชย์ จะยกเว้นค่าปรับ แต่หากบริษัทใดมีความจำเป็นก็สามารถใช้วิธีการประชุมผ่านระบบอีเล็กทรอนิกส์ได้ หรือผู้ถือหุ้นใช้วิธีมอบอำนาจกรรมการอิสระได้ แต่หากจำเป็นต้องจัดประชุม ก็ต้องปฎิบัติตามมาตรการการแพร่ระบาดของกระทรวงสาธารณสุขอย่างเคร่งครัดเลขาธิการสำนักงานคณะกรรมการกฤษฎีกา ย้ำว่า บริษัทสามารถใช้การประชุมอิเล็กทรอนิกส์ได้เพราะคำสั่ง คสช.ที่ออกมาก่อนหน้านี้ เป็นการประชุมที่กฎหมายให้การรองรับ โดยมีเพียงสองเงื่อนไขเท่านั้น ที่ประชุมได้ถูกต้องตามกฎหมายคือ จะต้องมีผู้ร่วมการประชุมอย่างน้อย 1 ใน 3 ขององค์ประชุม จะต้องมาเข้าร่วมประชุม เช่น หากมีคณะกรรมการ 14 คน องค์ประชุม จะต้องมี 7 คน ดังนั้น 1 ใน 3 ของคณะกรรมการ 7 คนนี้ ก็เท่ากับ 3 คนต้องอยู่ในที่ประชุมร่วมกัน ก็ถือว่าประชุมร่วมกันได้ ส่วนอีกเงื่อนไข คือผู้ร่วมประชุมต้องอยู่ในประเทศ พร้อมทั้งยืนยันว่าการประชุมผ่านระบบอิเล็กทรอนิกส์นี้ชอบด้วยกฎหมาย และมีผลในทางคดีต่างๆ ทั้งนี้เพื่อลดการแพร่เชื้อและความเสี่ยงการแพร่ระบาดของโรค และถูกต้องตามกฎหมาย ใช้เทคโนโลยีถูกต้องตามสถานการณ์